KIRJALLINEN KYSYMYS E-0518/01 esittäjä(t): Robert Goebbels (PSE) komissiolle. Neuvoston direktiivi 85/337/ETY ja toissijaisuusperiaate.



Virallinen lehti nro 318 E , 13/11/2001 s. 0070 - 0071



KIRJALLINEN KYSYMYS E-0518/01 esittäjä(t): Robert Goebbels (PSE) komissiolle (22. helmikuuta 2001) Aihe: Neuvoston direktiivi 85/337/ETY ja toissijaisuusperiaate Komissio päätti hiljattain jatkaa jäsenyysvelvoitteen noudattamatta jättämistä koskevaa menettelyä Belgiaa, Espanjaa ja Luxemburgia vastaan, joiden se ei katso täysin noudattavan yhteisön direktiiviä tiettyjen julkisten ja yksityisten hankkeiden ympäristövaikutusten arvioinnista (neuvoston direktiivi 85/337/ETY)(1). Perustuvatko komission monet jäsenvaltioiden direktiivin soveltamiseen liittyvät pettymykset siihen tosiseikkaan, että direktiivin vaatimukset ovat ilmeisessä ristiriidassa Euroopan unionista tehdyn sopimuksen 5 artiklan kanssa? Eikö komission pitäisi sen sijaan toissijaisuusperiaatteen mukaisesti myöntää asianomaisille viranomaisille enemmän valtuuksia, etenkin kun nämä viranomaiset päättävät kansallisista tai alueellisista hankkeista? Komissio on näin ollen vastustanut Valencian ja Tarragonan välisen rautatieyhteyden rakennusluvan myöntämistä, samalla kun se myöntää, että ympäristövaikutusten arviointi on tehty, mutta ei kuitenkaan täysin direktiivin edellyttämällä tavalla. Sama moite on esitetty Luxemburgille Saarlandiin johtavan tien rakentamisesta, josta Luxemburgin parlamentti päätti antamalla asiasta säädöksen. Eikö olisi parempi, jos komissio, sen sijaan että se syyllistyy lainsäädännölliseen pikkumaisuuteen ja osoittaa näin ollen byrokraattisuutensa, antaisi eri jäsenvaltioiden, alueiden ja kuntien itse tehdä julkisia ja yksityisiä hankkeita koskevan ympäristövaikutusten arvioinnin? Eikö komission toiminta aiheuta pelkästään näiden toissijaisuusperiaatteen mukaisesti hyväksyttyjen hankkeiden tarpeettoman viivästymisen? (1) EYVL L 175, 5.7.1985, s. 40. Margot Wallströmin komission puolesta antama vastaus (18. huhtikuuta 2001) Komissio haluaa tähdentää, että tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY, jota on muutettu 3. maaliskuuta 1997 annetulla neuvoston direktiivillä 97/11/EY(1), on annettu EY:n perustamissopimuksen 2 artiklassa asetetun päämäärän mukaisesti. Kyseisen artiklan mukaan yhteisön yhtenä tavoitteena on edistää ympäristönsuojelun korkeaa tasoa ja ympäristön laadun parantamista. Direktiivissä asetetaan toissijaisuusperiaatteen mukaisesti ainoastaan vähimmäisvaatimukset, jotka ympäristövaikutusten arvioinnissa on täytettävä, ja jätetään jäsenvaltioiden tehtäväksi tehdä päätelmät arvioinnin yhteydessä kerätyistä tiedoista. EY:n perustamissopimuksen 211 artiklan (entisen 155 artiklan) mukaan komissio huolehtii siitä, että toimielinten perustamissopimuksen nojalla antamia säännöksiä ja määräyksiä noudatetaan, käyttämällä tarvittaessa perustamissopimuksen 226 artiklan (entisen 169 artiklan) mukaista menettelyä. Tämän perusteella komissio voi joutua tarkistamaan, ovatko jäsenvaltiot panneet ympäristövaikutusten arviointia koskevan menettelyn täytäntöön ja ovatko ne noudattaneet sitä asianmukaisesti. (1) EYVL L 73, 14.3.1997.